O‘zbek bloggerlari chempionatining ikkinchi bosqichi start oldi

UzBloggerlar tanlovining birinchi bosqichi 2013-yilning 29-dekabrida ochiq deb e’lon qilindi. Tanlovga blogpost topshirish mavzusi erkin deb tanlandi va qatnashish muddati o‘tgan yilning 30-dekabridan 2014-yilning 13-yanvariga qadar deb belgilandi. Unda jami 116 nafar o‘zbek tilida blog yurituvchi bloggerlar ishtirok etdi.

Tanlov hakamlar hay’ati a’zosi bo‘lgan Xushnudbek Xudayberdiyev tanlovda ishtirok etish istagini bildirganlar soni hayratlanarli ekanligini ta’kidlab o‘tdi. Uning so‘zlariga ko‘ra, tanlovoldi hakamlar konferensiyasida ular qanday qilib UzBloggerlar tanlovida hech bo‘lmasa 20 nafar kishi jalb etish mumkinligi haqida bosh qotirishgan.
Birinchi bosqichdagi 116ta ishtirokchi orasidan 64 nafar blogger ikkinchi bosqichga o‘tdi. Buning uchun 4 kishidan iborat bo‘lgan hakamlar hay’ati a’zolari har birlari alohida ravishda har bir blogpostga 100 ballik tizimda baho qo‘ydi. Eng yuqori ball olgan 64 nafar blogger ikkinchi bosqich yo‘llanmasiga ega bo‘ldi.
Hakamlar blogpostlarni baholashda quyidagi mezonlarga ahamiyat berdi:
Ikkinchi bosqichda bloggerlar 8 ta 8 kishilik guruhlarga bo‘linib ishtirok etadi. Ularni guruhlarga ajratish 23-yanvar kuni qur’a tashlash yo‘li bilan amalga oshirildi.

Ikkinchi bosqich uchun ham blogpost yozish mavzusi erkin deb tanlandi va ishtirok etish muddati 24-yanvardan 2-fevral soat 23:59ga qadar deb belgilandi. Uchinchi bosqichga o‘tadigan ishtirokchilarni ham hakamlar hay’ati aniqlaydi.
Keyingi bosqichlarni o‘tkazish tartibiga ko‘ra, uchinchi bosqichda 32 nafar blogger ishtirok etadi. Ular yana har biri 8 kishidan iborat bo‘lgan to‘rt guruhga ajratiladi. 3-bosqichda blogpost yozish uchun 7 kun muhlat beriladi. Ular orasidan 16 nafari hakamlar qaroriga binoan keyingi bosqichga yo‘l oladi.
To‘rtinchi bosqichda 16 nafar blogger qoladi va ular guruhlarga ajratilmaydi. Blogpost yozish uchun yetti kun muhlat beriladi. Yakunda hakamlar hay’ati va o‘quvchilar ovoz berishi natijasiga ko‘ra eng ko‘p ovoz olgan 8 nafar blogger finalga yo‘l oladi.
Finalda 8 nafar blogger ishtirok etadi. Final qoidalari va o‘tkazilish tartibi haqida keyinroq xabar beriladi. Sovrinli 1-, 2-, 3-o‘rin egalarini hakamlar hay’ati va o‘quvchilar ovoz berish yo‘li bilan aniqlashadi.
Tanlov yutuq fondi 1 million 400 ming so‘m hamda “Muloqot” saytlar tarmog‘i tomonidan taqdim etiladigan domen va bir yillik bepul xostingni tashkil etadi.
Eslatib o‘tamiz, bu tanlov O‘zbekistonda ilk marotaba o‘tkazilyapti.